  Виталий Пронин А. ПетровИжын улӥсь Александр Петровлы ӝоген 80 арес тырмоз, нош шораз учкыса, казакпи кожалод. Армие мынытозяз, тамаклэсь но виналэсь шӧмзэ тодымтэ, улытозяз спортэн эшъяське. Шаерамы улӥсьёс пӧлысь ӵапак солы нырысьсэ сётэмын «За отвагу на пожаре» медаль.Александр Павлович вордскемын Дэри ёросысь Люлли гуртын. Петровъёслэн семьяязы ньыль пинал будэм, Саша - куинетӥез. Пияшлы 5 арес тырмыса, семьязы Ижевске улыны выжем. Со вакытэ Быдӟым ож кутскем. Нырысетӥ нуналъёсаз атайзэс фронтэ басьтӥллям, жаляса верано, вордскем палъёсаз солы бертыны кылдымтэ.Война вылтӥ Петровъёслэн бадӟым нылпиоссы заводэ ужаны интыяськиллям, нош Сашаез, арлыдыз пичи шуыса, басьтӥллямтэ. Озьы со сузэреныз ӵош анаез сьӧры ужаны ветлэм. Нянь вылэ ужаса, шаермылэн пӧртэм сэрегъёсаз вуылӥллям. Тросгес улӥллям Пичи Пурга ёросысь Кечол палъёсын. Пичи пиослэсь арессэс юаллямтэ, я герыен, я сюрлоен ужатӥллям. Секыт улонэз адӟиз, атайтэк будӥз ке но Саша, урод сямъёсын ӧз эшъяськы. Туннэ но пайме анайзылэн кужмо луэмезлы, нылпиоссэ огназ пыд вылаз султытэмезлы.14 аресэз тырмыса, ожын бырем солдатлэн семьяысьтыз шуыса, Александр Петровез заводэ ужаны кутӥллям. Со дырысен пияшлэн улонэз чутрак воштӥськем. Станок сьӧрын ужамез бере ӝыт школаын тодон-валанзэ будэтэм. Ляб тазалыксэ шӧдыса, ӵош ужась эшез одӥг пол сое боксэн тодматэм. Пияшлы мыжгаськыны кельшем. Спортзалын ар пала мугорзэ кыдатэмез бере нырысьсэ ӵошатсконэ мынэм но ас ёзо эшъёсыз пӧлын вормисе потэм.- Бадӟым ӵошатсконъёсы трос пыриськыны ӧз кылды, 1952-тӥ арын армие басьтӥзы, - шуиз Александр Павлович. - Со вакытэ сухопутной войскоосын 3 ар, авиациын - 4, морфлотын 5 ар служить каризы. Мон куинь арлы шеди. Службаме ортчытӥ Венгриысь Дунай шур котырын, понтонной войскоосын.Армие ветлэм аръёссэ воргорон туж дунъя. Ижлэн палэназ потамтэ мурт кунгож сьӧрысь инкуазьлэн чеберезлы синмаськем. Асьмелэн, пе, бадӟым сюресъёс кузя топольёс я кызьпуос сыло, нош отын - емышо садъёс. Арбузлэсь будэмзэ нырысьсэ адӟем. Армия улыны дышетэм. Мугорзэ кыдатэмез юрттэм боксъя кыкетӥ разряд басьтыны.- Тулыс спартакиада дыръя центральной группаысь войскоос пӧлын боксъя ӵошатсконын нырысетӥ инты басьтӥ, - армие ветлэмзэ тодаз вае Александр Петров. - Вормемелы тужгес зол шумпотӥз командирмы, ӵошатскон йылпумъяськем бере киысьтыз зарни чассэ куштыса мыным кузьмаз. Куинь ар ӵоже, боксъя ӵошатсконъёсы пыриськыса, ньыль зарни час утӥ. Армие ветлон дырме улонысьтым тужгес шудо аръёсын лыдъясько.- Иське, тӥ тужгес узырез солдат вал, дыр, ма кариды ни зарни часъёсыныды?- Узырлык сярысь соку ӧй малпаськылы, котькуд солдатлэн луонлыкез вал посылка дораз келяны, - шуиз воргорон. - Тросэз ковёр келязы, мон но, ма карыны паймемысьтым, зарниме ковёрлы вошъяй. Одӥг часэ понна 4-5 ковёр ӵектӥзы.- Анайды соосты «сылалтӥз» шат?- Коньдонлы но улон интылы ёрмысагес улӥмы бере, анае, со ковёръёсты 250 манетэн вузаса, юртъермес выльдыны быгатӥз.Удмурт солдат армиысь пӧртэм грамотаосын но медален бертэм. Вылӥ дунъя ВЛКСМ-лэн ЦК-езлэсь Данъян грамотазэ, сое ас подразделенияз котькыӵе уже мыло-кыдо пыриськемез понна сётӥллям. Пусъемын «За спасение венгерского народа» медален. 1954-тӥ арын Дунай шур шуак 12 метрлы ӝутскем, гурезьысь ву васькыса. Соку понтон войскоын служить карисьёсты калыклы юрттӥськыны ыстӥллям.Армиысь бертыса, удмурт пияшез соку ик заводэ ужаны куто. Станок сьӧры султыса уг вутты, ӵошатсконъёсы кысканы кутско.- 24 аресам кышнояськи, со аре ик виналэсь но тамаклэсь шӧмзэ тодӥ, - серекъяса вера Александр Павлович. - «Ижмаш» заводын вань улонме ортчыто кожасько вал, 27 ар семьяен улэме бере малпамтэ шорысь кузпалы улонысь кошкиз. Собере ик ужме воштӥ. Отӥяз 15 ар пала энергетикын ужай. Мыло-кыдо пыриськи партилэн улоназ. 18 ар пала партбюролэн секретарез вал.Та воргорон дӥсьтӥсь луэменыз висъяськиз на 1957-тӥ арын. Шаерамы улӥсьёс пӧлысь Александр Петровлы нырысьсэ сётэмын вал «За отвагу на пожаре» медаль.- Пӧсь гужем, шутэтскон нунал вал соку, «Болото» шуонын улыкумы, бускельёсмы ӝуазы, - тодаз вае Александр Павлович. - Мотоме капка азямы кельтыса, ӝуась корка доры дыртӥ. Капказы ворсамын, азбаразы лек пуны. Укнозэс пильыса, коркаязы пыри. Пересьсэс укноетӥ поттӥ, нош соослэн 1 но 3 аресъем нунокъёссы вал. Вера нылзэс ӝог шедьтӥ, нош Колязы юртлэн сэргаз пегӟем. Жаль, кузё воргоронзэс утьыны ӧз кылды.Та вакытэ но Александр Павлович тэк пуконэз уг тод. Сак чакла боксъя ӵошатсконъёсыз, Ижын ортчись ужрадъёсы ваньмаз сямен пыриськыны тырше, яратэ пиналъёсыз. Улонын пӧртэм шуг-секытъёсын пумиськиз ке но, ӵуказе нуналлы осконзэ уг ышты. Кыкетӥ яратонзэ пумитаз. Любовь Афанасьевнаен 28-тӥ арзэ ӵош уло. Куинь пинал, 6 нунок будэтӥзы. Одӥгзэ жаля: та вакытэ, пе, вань нылпиоссы Удмуртилэн палэназ уло.Валентина Емельянова Туспуктӥз Владимир Беломорских  